
Text rozhodnutia
Súd: Krajský súd Bratislava Spisová značka: 6S/197/2014 Identifikačné číslo súdneho spisu: 4014200603 Dátum vydania rozhodnutia: 17. 07. 2015 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2015:4014200603.3 Uznesenie Krajský súd v Bratislave v právnej veci žalobcu: L. N., bytom V. XX, XXX XX V., proti žalovanému: Ministerstvo financií Slovenskej republiky, so sídlom Štefanovičova 5, 817 82 Bratislava, o preskúmanie zákonnosti rozhodnutia žalovaného č. MF/12973/2014-77 zo dňa 9.5.2014, jednohlasne, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou zo dňa 25.06.2014 postúpenou z Krajského súdu v Nitre na Krajský súd v Bratislave dňa 18.09.2014 sa žalobca domáhal preskúmania zákonnosti rozhodnutia žalovaného č. MF/12973/2014-77 zo dňa 9.5.2014. Uznesením č.k. 6S/197/2014- 24 zo dňa 22.9.2014 doručenom žalobcovi dňa 15.10.2014 bol žalobca vyzvaný, aby v lehote 15 dní pod následkom zastavenia konania doložil do súdneho spisu plnomocenstvo udelené advokátovi na zastupovanie žalobcu v tomto konaní, nakoľko v správnom súdnictve je zastupovanie advokátom obligatórne, prípadne aby požiadal o ustanovenie advokáta v zmysle § 30 O.s.p. Na uznesenie reagoval žalobca listom, v ktorom sa domáhal poskytnutia zoznamu advokátov. Výzvou zo dňa 24.11.2014 bol žalobca opätovne vyzvaný na doloženie plnomocenstva na zastupovanie v tomto konaní ako aj poučený, že zoznam advokátov sa nachádza na webovej stránke www.sak.sk. Žalobca si výzvu prevzal dňa 11.12.2014. Listom doručeným Krajskému súdu v Bratislave dňa 22.12.2014, žalobca uviedol, že sa obráti na Centrum právnej pomoci a o advokátovi bude súd informovať. Krajský súd v Bratislave opätovne vyzval žalobcu výzvou zo dňa 25.2.2015, aby uviedol, či sa obrátil na Centrum právnej pomoci. Žalobca si túto výzvu prevzal dňa 18.3.2015 a na ňu nereagoval. Podľa ustanovenia § 250a O.s.p., žalobca musí byť zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Podľa ustanovenia § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Jedna z osobitostí správneho konania spočíva v tom, že v správnom súdnictve musí byť účastník zastúpený advokátom pokiaľ nemá sám právnické vzdelanie. Zmyslom tohto ustanovenia je, aby sa žalobcovi, ktorý sám nemá právnické vzdelanie, poskytla kvalifikovaná právna pomoc, keďže ide o typ konania, v ktorom sa riešia prevažne právne dôvody. Zastupovanie účastníkov konania fyzickou osobou podľa ustanovenia § 24 O.s.p. povaha správneho konania vylučuje. Predmetné ustanovenie § 250a O.s.p. veta prvá, za bodkočiarkou taxatívne vymenúva výnimky, pri ktorých toto právne zastúpenie sa nevyžaduje, avšak v danom prípade nejde o typ konania, ktorého sa žalobca domáha. Nedostatok podmienky povinného právneho zastúpenia je možné odstrániť tým, že žalobca si zvolí kvalifikovaného zástupcu a riadne plnomocenstvo doloží k žalobe. Žalobca bol zároveň vo výzve poučený, že ak v danej veci zostane nečinný a to aj napriek poučeniu súdu na možné následky tejto nečinnosti, súd konanie v súlade s § 250d ods. 3 O.s.p. zastaví. Taktiež bol poučený o možnosti požiadať podľa § 30 O.s.p. o ustanovenie advokáta prostredníctvom Centra právnej pomoci. Nakoľko žalobca si neustanovil žiadneho advokáta a nedoložil plnomocenstvo riadne a včas, ani sa nedomáhal ustanovenia advokáta prostredníctvom Centra právnej pomoci, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

